text: Politiet leder efter tricktyve i sølvfarvet Volvo
  22 juni 2013 kl. 08.24
  Mand afleder opmærksomheden, mens kvinde tømmer kassen. Parret menes at køre i engelsk indregistreret Volvo.
  Sydøstjyllands Politi efterlyser en sølvfarvet Volvo stationcar, som muligvis bruges af et par, der fredag stod bag en stribe tricktyverier i Fredericia, Skanderborg og Vejle.
  Det oplyser vagtchef Bent Hedeager Nielsen, Sydøstjyllands Politi.
  Politiet har fået anmeldelser af fire-fem tyverier, der alle er foregået ved, at en engelsktalende mand er kommet ind i en forretning og har skabt en masse forvirring.
  Når der var faldet ro på igen, har personalet opdaget, at kassen var blevet tømt for penge.
  Et af stederne mener personalet at have set en kvinde, der kunne være i ledtog med manden.
  Tricktyverierne er gået ud over forretninger i forskellige brancher, og det er lykkedes tyvene at slippe af sted med "adskillige tusinde kroner".
  Den engelsktalende mand beskrives som 50-55 år, 180 centimeter høj og gråsprængt. Han var fredag iført en blåstribet skjorte, cowboybukser og brune sko.
  Der er ikke noget signalement af kvinden.
  Til gengæld har politiet et registreringsnummer på den Volvo, som parret menes at køre rundt i, og som politiet nu efterlyser. Det er en sølvfarvet Volvo stationcar med engelske nummerplader med registreringsnumret DE 07 ANV.
  